સરસ્વતી ઋષિ ગંગા તથા ધૌલી- ધોળી ગંગાના પ્રવાહમાં વહી છેલ્લે વિષ્ણુ ગંગાના પ્રવાહમાં વહી, બદ્રીકેદાર થઈ વાલખિલેશ્વર આશ્રમ એટલે કે હૃષિકેશ હરિદ્વાર પાસે મેદાની પ્રદેશમાં દાખલ થતી હતી. આ સરસ્વતીનો પ્રવાહ હરિયાણા તથા રાજસ્થાનમાંથી પસાર થઈ આજના પાકિસ્તાનના નગર પારકર વિસ્તારમાં વીરાવાવ પાસે વહીને કચ્છના મોટા રણમાં ખડીરની ઉત્તરે આવેલ મરુડા ટક્કર પાસે થઈ, ભાન્જાડો બેટ પાસે નાની બન્નીમાં વહી ભુજ તાલુકાના ઝીક્ડી ગામ સુધી આવતો હતો તેવું નકશાઓ અને સેટેલાઇટ ઇમેજ પરથી જાણવા મળે છે. ખડીર પાસે આ પ્રવાહના ત્રણ ફાંટા પડ્યા. એક આશાપુરા માતાના મઢ સુધી ગયો, બીજો ભુજમાં રુદ્રાણી માતા સુધી ગયો અને ત્રીજો પૂર્વમાં બેલાબેટમાં રવેચી માતા પાસે ગયો. કચ્છના લોકો માને છે કે આ ત્રણેય માતાજી બહેનો હતી. આ વાતના પ્રમાણરૃપે આ વિસ્તારમાં મીઠું પાણી ઉપલબ્ધ છે, તેની નિશાની રૃપે ભચાઉ તાલુકાના ધરમપુર ગામ પાસે આવેલ શ્રવણકાવડિયા મંદિર પાસે ચાલીસ જેટલા ચેરનાં વૃક્ષો ઊભાં છે. ડૉ. ઠક્કર કહે છે, જો ઓ.એન.જી.સી., સેન્ટ્રલ ગ્રાઉન્ડ વૉટર બોર્ડ કે ગુજરાત સરકારના અન્ય સંબંધિત વિભાગ અને સંરક્ષણ વિભાગ દ્વારા યોગ્ય કાર્યવાહી કરવામાં આવે તો સરસ્વતીના મીઠા પાણી મેળવી શકાય. આપણે ૯૯૨ બોર્ડર પિલરથી ૧૦૦૫ બોર્ડર પિલર વચ્ચે ટ્યુબવેલ કરવામાં આવે તો સૈનિકોને સરસ્વતીનું પાણી પૂરું પાડી શકાય.